ועדת הכנסת, כנסת 17, פרוטוקול מספר 5, 2006-05-10 09:30

אביגדור יצחקי: בוקר טוב לחברי הכנסת המכובדים, חברי הוועדה המסדרת.

אביגדור יצחקי: זוהי ישיבתה האחרונה של הוועדה המסדרת, כך אני מקווה.

אביגדור יצחקי: אני חושב שרוב החברים יצאו עם לפחות 90% מתאוותם בידם, וזה חשוב.

אביגדור יצחקי: מייד אתייחס לזה ביתר פירוט, אבל אני חושב שנהגנו בשוויוניות מרבית, ותכף אגיד על זה כמה מילים.

אביגדור יצחקי: היום נעשה כך: נדבר על ההרכב של הוועדות, נדבר על ראשות הוועדות, נדבר על ההמלצה של הוועדה המסדרת לגבי סגני יושב-ראש הכנסת.

אביגדור יצחקי: אני רוצה לפתוח בסקירה קצרה.

אביגדור יצחקי: כשהכנתי את המודד לנושא חלוקת חברי הכנסת בוועדות, לא עמד בפני שום דבר למעט השוויוניות.

אביגדור יצחקי: אני מוכרח להודות שלא הייתי מודע לכך שבכנסות קודמות היה נוהג שבו לוועדות כמו ועדת חוץ וביטחון וועדת הכספים היה רף, ולפיו מי שאין לו מספר חברי כנסת מינימלי לא נכנס לתוך הוועדה.

אביגדור יצחקי: לא ידעתי.

אביגדור יצחקי: הדברים הובאו לפני במהלך היומיים האחרונים.

אביגדור יצחקי: התייעצתי גם עם המחלקה המשפטית, ובדקתי אם הנוהג הזה מחייב.

אביגדור יצחקי: לשמחתי נאמר לי על-ידי היועצת המשפטית ועל-ידי היועצת המשפטית של הוועדה שהנוהג אינו מחייב.

אביגדור יצחקי: אני חייב להכריז, בצורה שאינה משתמעת לשתי פנים, שלא היו לפני שום שיקולים חוץ מהשוויוניות.

אביגדור יצחקי: לאור זאת, המפלגות הקטנות – שבמקרה ורק במקרה הן המפלגות הערביות – קיבלו ייצוג של ארבעה חברים בשתי ועדות גדולות: שניים בוועדת הכספים ושניים בוועדת חוקה.

אביגדור יצחקי: הייתי נתון להתקפות לא קלות בגלל הדבר הזה.

אביגדור יצחקי: אני חושב שבסופו של דבר, למרות הנוהג, הדבר הזה נכון בהיבט השוויוני.

אביגדור יצחקי: לכן, על מנת להביא את הדבר לסיומו, חילקתי לכם מסמך ובו הרכב הוועדות הקבועות.

אביגדור יצחקי: יש בו כמה שינויים, על-פי בקשות הסיעות השונות.

אביגדור יצחקי: ארבע או חמש בקשות לא נענו" בקשה של רע"מ-תע"ל להיות בוועדת הכלכלה במקום בוועדה למעמד האישה, בקשה של בל"ד להיות בוועדת הפנים ואיכות הסביבה במקום כל ועדה אחרת.

ג'מאל זחאלקה: סליחה, בל"ד רצתה חבר מלא בוועדת הכנסת.

ג'מאל זחאלקה: זה מגיע לנו על-פי דין, על-פי השוויוניות.

אביגדור יצחקי: בסדר, שמעתי.

אביגדור יצחקי: הבקשות הנוספות הן בקשה של ש"ס להיות בוועדת הכלכלה, היא מוכנה לתת אפילו שתי ועדות לצורך העניין, ובקשה של חד"ש להחליף את ועדת החינוך בוועדת הכלכלה.

משה גפני: סליחה, מה ש"ס מוכנה?

אביגדור יצחקי: אתה כבר חודש לא שומע מה ש"ס מוכנה.

2545: עוד חבר בוועדת הכלכלה במקום בוועדה למעמד האישה ובוועדת העלייה, הקליטה והתפוצות.

משה גפני: אז זה לא סתם "שתי ועדות".

משה גפני: אם כן, הייתי מוכן לזה.

אביגדור יצחקי: לעצם העניין, אני חוזר ואומר: במהלך הזמן הלא קצר, לדעתי, שהכנסת הזאת תשרוד – למרות נבואות זעם שונות ומשונות – נעשה תחלופות בין הוועדות וגם בתוך הוועדות, ואני מקווה שבסופו של דבר כל חברי הכנסת ימצו את יכולתם המלאה בכל הוועדות כולן, וזאת רק ההתחלה.

אביגדור יצחקי: אני מבטיח, וגם יושבת-ראש ועדת הכנסת המיועדת מבטיחה זאת, לעשות את מרב הסידורים, כדי שבסופו של דבר כל חבר כנסת יקבל את המיצוי המלא של יכולותיו וכישרונותיו.

גאלב מג'אדלה: אפשר לשמוע זאת בקולה?

אביגדור יצחקי: אתמול הגענו לסיכום כמעט מלא בכל נושא הוועדות.

משה גפני: מה זה "הגענו"?

משה גפני: עם מי ישבת?

אביגדור יצחקי: אנחנו – ביני לבין עצמי.

משה גפני: אתי לא ישבו, למשל.

משה גפני: ואפילו לא אמרת שאני לא מרוצה.

משה גפני: אתה יודע שאני לא מרוצה.

אביגדור יצחקי: כעת אציין את יושבי-ראש הוועדות, וזה סיכום שצריך להתקבל על רוב חברי הוועדה, בסופו של דבר: ועדת הכספים – אם הקואליציה תתאפשר, ונכון לרגע זה, בראשות הוועדה יעמוד חבר הכנסת ליצמן.

אביגדור יצחקי: ועדת חוץ וביטחון – בראשה יעמוד חבר הכנסת צחי הנגבי.

אביגדור יצחקי: ועדת החוקה, חוק ומשפט – בראשה יעמוד נציג קדימה שייקבע היום או מחר על-ידי ראש הממשלה.

אביגדור יצחקי: ועדת הכלכלה – למיטב הבנתי, יעמוד בראשה נציג הליכוד.

אביגדור יצחקי: ועדת הפנים ואיכות הסביבה – יעמוד בראשה נציג מפלגת העבודה.

אפרים סנה: גאלב מג'אדלה.

אביגדור יצחקי: ועדת החינוך – בראשה יעמוד,

אפרים סנה: הרב מיכאל מלכיאור.

אביגדור יצחקי: הוועדה לביקורת המדינה – בראשה יעמוד,

אסתרינה טרטמן: חבר הכנסת שטרן.

גדעון סער: אדוני היושב-ראש, יש לי הערה לפרוטוקול: הסיכום שלנו, שגם הובא לידיעתך, עם אביגדור ליברמן ויורי שטרן, שאמור להיות יושב-ראש הוועדה, הוא שברגע שבליכוד נודיע על רצוננו להחליף – וישראל ביתנו מאוד מעוניינת בתמורה, במקרה הזה – תתבצע החלפה.

גדעון סער: אני רוצה לומר זאת לפרוטוקול בנוכחות נציגי ישראל ביתנו.

קולט אביטל: מה אתם מקבלים?

גדעון סער: ועדת הכלכלה.

גדעון סער: העדפנו להתחיל בוועדת הכלכלה, בין היתר מהטעם שהליכוד היה בשלטון עד לאחרונה.

ניסן סלומינסקי: אם זה כלכלה בכ"ף, הם יישארו.

ניסן סלומינסקי: אם בקו"ף, הם יעזבו.

אביגדור יצחקי: לגבי הוועדה למעמד האישה, הוועדה הזאת תהיה ברוטציה בין שלוש המפלגות: האיחוד הלאומי, ישראל ביתנו והליכוד, לפי הסדר שהם יקבעו.

אביגדור יצחקי: ועדת המדע תהיה בראשות חבר הכנסת זבולון אורלב.

אביגדור יצחקי: ועדת העלייה, הקליטה והתפוצות תהיה בראשות נציג קדימה.

אביגדור יצחקי: ועדת העבודה והרווחה תהיה בראשות חבר הכנסת שרוני מהגמלאים.

אביגדור יצחקי: לגבי ועדות הרשות, נקיים ארבע ועדות מיוחדות.

אביגדור יצחקי: בראש הוועדה לזכויות הילד,

אפרים סנה: חברת הכנסת שלי יחימוביץ.

אביגדור יצחקי: בראש הוועדה לפניות הציבור יעמוד נציג הליכוד.

אביגדור יצחקי: ועדת הסמים והוועדה המיוחדת לנושא בעיית העובדים הזרים – כרגע לא הוחלט מי יעמוד בראשן.

קולט אביטל: מה עם ועדת האתיקה?

אביגדור יצחקי: זו פררוגטיבה של יושבת-ראש הכנסת, ונמליץ לה לגביה, כשיגיע היום.

אביגדור יצחקי: היא תחליט לגבי החברים בה.

אביגדור יצחקי: יש כוונה שהוועדה לעובדים זרים תהיה אצל אחת מחברות האופוזיציה, והוועדה למאבק בנגע הסמים תהיה אצל אחת מסיעות הקואליציה.

גדעון סער: מה עם הוועדה לפניות ציבור?

אביגדור יצחקי: כבר אמרתי, היושב-ראש יהיה מהליכוד.

אסתרינה טרטמן: לגבי הוועדה לפניות ציבור, אני רוצה לומר משהו.

יצחק וקנין: אני מבין שאנחנו לא על המפה.

יעקב מרגי: המפלגה שלישית בגודלה לא תקבל ראשות ועדה אחת.

אביגדור יצחקי: סליחה.

דוד טל: אם ביקשתם, מגיע לכם.

גדעון סער: אנחנו חוזר ואומר: נקיים רוטציה עם ישראל ביתנו והאיחוד הלאומי.

אביגדור יצחקי: הרב פנחסי, השארתי שתי ועדות פנויות כרגע, שלא נקבע מי עומד בראשן.

אמנון כהן: רק ועדה אחת, כי ועדה אחת היא לא של האופוזיציה.

אביגדור יצחקי: אמרתי שזה לא הוחלט, שיש נטייה.

2545: למה לא הוועדה לפניות ציבור, אני מעדיף את זה.

היא צריכה להיות תת-ועדה.

גדעון סער: הוא רוצה להחליף אתנו את סמים.

ראובן ריבלין: אסור להחליף סמים.

אביגדור יצחקי: הדבר האחרון, ואני מבקש לסקור את כל הדברים כדי שכל אחד יוכל להתייחס לכול, הוא ההמלצה שלנו לסגני יושבת-ראש הכנסת.

אביגדור יצחקי: אחרי דיון ארוך וממצה, גם עם החלקים המשפטיים, ביקשו ממני לנהוג בשוויוניות גם בעניין הזה.

אביגדור יצחקי: נכון שיש רק שבעה סגנים, אבל גם עם שבעה צריך לעשות משהו.

אביגדור יצחקי: אני מציע, כהמלצה למליאת הכנסת, ששבעת סגני היושבת-ראש יהיו לפי הסדר הזה: לקדימה אחד, לגמלאים אחד, לש"ס אחד, לליכוד אחד, לישראל ביתנו אחד, לעבודה אחד.

אביגדור יצחקי: השביעי יהיה ברוטציה בין המפלגות הערביות לבין האיחוד הלאומי.

אביגדור יצחקי: המפלגות הערביות מתחילות, לתקופה של שנתיים.

מוחמד ברכה: מה?

אחמד טיבי: זה בניגוד למה שהיה בקדנציה הקודמת.

אביגדור יצחקי: יכול להיות.

אביגדור יצחקי: גם חברות

אביגדור יצחקי: כם בוועדות זה בניגוד למה שהיה קדנציה הקודמת.

אביגדור יצחקי: בבקשה, חבר הכנסת גפני.

משה גפני: אדוני היושב-ראש, אני מבקש לדעת כמה דברים.

משה גפני: קודם כול, לגבי הדבר שסיימת בו: לפי ההצעה שלך יהדות התורה לא תקבל סגן ליושבת-ראש הכנסת.

משה גפני: היא לא תקבל יושב-ראש ועדה.

יושב-ראש ועדת כספים, מה אתה רוצה.

משה גפני: תנו לגמור משפט.

אביגדור יצחקי: חבר הכנסת גפני, סיימת?

משה גפני: אני צריך רק אותך, אתה לא מקשיב לי.

משה גפני: אין לנו כלום ממה שאתה נתת.

משה גפני: חבר הכנסת ליצמן הודיע אתמול, והוא גם ביצע את זה בפועל, שהוא משעה את עצמו מראשות ועדת הכספים, וסביר להניח שבשבוע הבא הוא יתפטר.

משה גפני: כי הוא לא מקבל את זה על המכסה שיהדות התורה מקבלת.

אביגדור יצחקי: דבר עם ליצמן על ליצמן, דבר עם ליצמן על מה שאתה רוצה.

אביגדור יצחקי: יש לך אישור של הוועדה המסדרת.

משה גפני: גם לחברים אחרים בוועדה אתה מדבר כך?

משה גפני: אני מדבר לעניין.

משה גפני: ליהדות התורה אין ראשות ועדה.

משה גפני: לפי המשמעות של העניין, אתה בעצם אומר לי שאני מחוץ לכל העניין.

גם למרצ אין.

משה גפני: כך גם בסגנות של יושבת-ראש הכנסת, וגם בחברות בוועדת העבודה, הרווחה והבריאות – בכל אופן אנחנו מפלגה עם גישה לעניין.

משה גפני: אם אתה רוצה, תעשה הצבעות על רוב, בלי שיהיו הסכמות, בניגוד למה שהיה בכל הכנסות שאני מכיר, ואני מכיר לא מעט.

משה גפני: לא היה דבר כזה, שהביאו הצעה כזאת בלי שדיברו עם ראשי הסיעות.

משה גפני: לא היה כזה דבר.

משה גפני: אם אתה רוצה שלא ניכנס לקואליציה, אקבל זאת בשמחה רבה.

משה גפני: תאמין לי.

משה גפני: באופוזיציה אני מרגיש יותר טוב מאשר בקואליציה.

משה גפני: זאת משמעות ההודעה שלך, אבל זה לא קשור לכולם.

גדעון סער: אני מוכן לוותר לך על כל תפקיד, רק שתהיה באופוזיציה.

משה גפני: לא חשוב איפה אני נמצא, אני חבר כנסת, אני מייצג סיעה של שישה חברים.

משה גפני: לא רק זה אני מתנגד למה שנאמר פה על הגוש החרדי, הרי הגוש החרדי לא קיבל כלום.

אביגדור יצחקי: מי הזכיר היום בחדר את המילים "גוש חרדי"?

משה גפני: בישיבה הקודמת הזכירו.

משה גפני: אני מתנגד לכך, מתנגד להגדרה הזאת.

אביגדור יצחקי: אני הזכרתי גוש חרדי?

משה גפני: אדוני היושב-ראש, בשם יהדות התורה אני דורש סגנות ליושבת-ראש הכנסת, אני דורש ראשות ועדה.

משה גפני: זה מגיע לנו, גם אם אנחנו באופוזיציה, וכנראה זאת המגמה, לפי מה שקרה פה הבוקר.

משה גפני: אני גם מבקש לקבל חברות בוועדת העבודה, הרווחה והבריאות.

אביגדור יצחקי: אתה רוצה להחליף בין חברות בוועדת העבודה, הרווחה והבריאות לבין חברות בוועדת הפנים ואיכות הסביבה?

משה גפני: אדוני יושב-ראש הוועדה, אני מודה לך על ההצעות הקונסטרוקטיביות שלך.

משה גפני: אני מוכן לוותר על הפנים, אבל לא על איכות הסביבה.

אביגדור יצחקי: חבר הכנסת זחאלקה.

ג'מאל זחאלקה: אדוני היושב-ראש, הזכרת את המילה "שוויוניות", ואכן יש כאן מדד ברור.

ג'מאל זחאלקה: למדתי מתמטיקה, ואני מבין ש-0.63 זה יותר גדול מ-0.52 – יש הסכמה בוועדה על זה?

ג'מאל זחאלקה: לכן מגיע לנו בדין חבר מלא בוועדת הכנסת.

ג'מאל זחאלקה: 0.52 זה העודף של הליכוד ושל ש"ס למושב השלישי.

ג'מאל זחאלקה: זה מגיע לנו בדין, זו מתמטיקה פשוטה.

ג'מאל זחאלקה: כל חברי הוועדה יכולים לראות את זה .

ג'מאל זחאלקה: אם קדימה רוצה לוותר על אחד, תוותר להם.

אביגדור יצחקי: היא כבר ויתרה על חבר אחד.

אביגדור יצחקי: לקדימה צריכים להיות שיש בוועדה המסדרת, ויש רק חמישה.

ג'מאל זחאלקה: היא לא ויתרה לנו, היא יכולה לוותר לליכוד ולש"ס.

ג'מאל זחאלקה: אם היא מוותרת להם, זה עניין שלה.

ג'מאל זחאלקה: אנחנו צריכים לקבל על-פי דין, על-פי שוויוניות.

ג'מאל זחאלקה: לא יכול להיות שהמשורה, כשהיא מגיעה לבל"ד, היא עקומה.

גדעון סער: איך בקדנציה הקודמת היה לך אותו מספר,

ג'מאל זחאלקה: עזוב את הקדנציה הקודמת, אני מדבר על השוויוניות.

ג'מאל זחאלקה: נהגו כאן על-פי מדד מסוים.

גדעון סער: הוא הגדיל את הוועדה.

גדעון סער: יש כאלה שהרוויחו.

גדעון סער: חד"ש הרוויחו.

ג'מאל זחאלקה: אני קורא לכל חברי הוועדה לראות את המספרים.

ג'מאל זחאלקה: זה מגיע לנו.

ג'מאל זחאלקה: נהגת כך, נהג כך לאורך כל הדרך.

ג'מאל זחאלקה: כך מגיע לנו על-פי דין.

ג'מאל זחאלקה: אדוני היושב-ראש, על זה אני עומד, אני חושב שזה מגיע לנו.

ג'מאל זחאלקה: הכלל הוא שלך.

אסתרינה טרטמן: אפשר ללכת לפי השיטה הקודמת.

ג'מאל זחאלקה: שנית, אדוני היושב-ראש, אתה אומר שנהגת לפנים משורת הדין, שהמפלגות הערביות קידום.

ג'מאל זחאלקה: אנחנו בבל"ד לא שמענו על זה.

ג'מאל זחאלקה: לפי זה מצבנו גרוע יותר ממה שהיה בפעם הקודמת.

גדעון סער: גם אז היה לכם חבר אחד בחוקה, מה שיש עכשיו.

גדעון סער: אותו דבר.

ג'מאל זחאלקה: אדוני היושב-ראש, אני חושב שמגיע לנו חבר בוועדת הפנים.

ג'מאל זחאלקה: מאז שאני זוכר את הכנסת לא היה מקרה שבו מפלגה ערבית לא היתה מיוצגת בוועדת הפנים, אפילו מאז 1996, נדמה לי.

ג'מאל זחאלקה: כל המפלגות הערביות היו מיוצגות, כולן.

ג'מאל זחאלקה: אני מדבר על ועדת הפנים.

דוד טל: היושב-ראש שם הוא גאלב מג'אדלה.

ראובן ריבלין: בפעם שעברה, זה נכון.

ראובן ריבלין: אבל זה לא נכון בכלל.

אביגדור יצחקי: חבר הכנסת זחאלקה, אני מבקש להעיר הערה.

אביגדור יצחקי: בכל זאת אנחנו חברי כנסת, תסתכלו על מה אנחנו מדברים פה.

אביגדור יצחקי: כל השיחה וכל הבעיות זה על חבר אחד לפה וחבר אחד לשם.

אביגדור יצחקי: אני מאוד מבקש, יש פה חמש או שש בעיות כאלה.

אביגדור יצחקי: אנחנו הולכים להיות יחד ארבע שנים, מי שרוצה ומי שלא רוצה.

אביגדור יצחקי: תאמין לי, נמצא את הפתרונות.

אביגדור יצחקי: בכל הכבוד, קודם כול אנחנו מנסים להקים את הכנסת, שתתחיל לעבוד בצורה נורמלית.

ג'מאל זחאלקה: קודם כול, אם זה אחד לפה ואחד לשם, אז שאחרים יוותרו.

ג'מאל זחאלקה: אנחנו סיעות קטנות.

ג'מאל זחאלקה: העבודה שלנו, של חברי הכנסת הערבים, היא בוועדות.

ג'מאל זחאלקה: אנחנו בקואליציה, לא מנהלים משא ומתן.

ג'מאל זחאלקה: זה כמו שר בשביל מישהו אחר.

ג'מאל זחאלקה: חבר בוועדת הפנים ואיכות הסביבה או בוועדת הכספים זה כמו שר.

יצחק לוי: אז אחד מכם יהיה שר בלי תיק.

אחמד טיבי: חבר כנסת ערבי עם תיק, לא כדאי, יבדקו אותו בכניסה.

ג'מאל זחאלקה: אני מבקש מהוועדה לקבל החלטה שאנחנו חברים בוועדה.

ג'מאל זחאלקה: זה מגיע לנו על-פי דין ועל-פי המשורה שנקבעה.

אפרים סנה: יש שני דברים שצריך לתת עליהם את הדעת:

אפרים סנה: היעדרה של ועדת אתיקה יוצר בעיה לגבי יציאתם של חברי כנסת לחוץ-לארץ, אין מי שיאשר.

אביגדור יצחקי: היועצת המשפטית היא התחליף בינתיים.

מוחמד ברכה: צריך לבטל את האישור של ועדת האתיקה לנסיעות חברי כנסת לחוץ-לארץ, שהיא רק תהיה ביקורת על טוהר מידות, לא שום דבר אחר.

קולט אביטל: הוועדה רשומה בתקנון, אי-אפשר לבטלה מייד, סליחה.

אפרים סנה: נושא נוסף, אני ממליץ לקיים בהקדם האפשרי את המלצת ועדת פרופ' רובינשטיין על דרך אישור תקציב הביטחון.

אפרים סנה: תקציב 2006 עומד לעבור.

אפרים סנה: אין ועדה לתקציב הביטחון.

אחרי קביעת הרכב הוועדות מקימים ועדה משותפת.

אפרים סנה: אני מציע שיהיה מוסכם שהוועדה הזאת עברה מן העולם.

ארבל אסטרחן: זה קבוע על-פי חוק, כדי לתקן את זה צריך לתקן את החוק.

אביגדור יצחקי: חבר הכנסת סנה, זה לא מענייננו כרגע, נטפל בזה היום במקום אחר.

מוחמד ברכה: כל הערבים נמצאים בפניות ציבור?

מוחמד ברכה: הציבור צריך לפנות לערבים כדי לפתור בעיות פה?

מוחמד ברכה: זה מדהים.

2545: אני מסב את תשומת הלב שמספרי המנדטים שבטבלה שגויים.

2545: כל הטור מוטעה.

אביגדור יצחקי: נמחק אותו.

גדעון סער: לפי הטור הזה חילקו את כל השאר.

אביגדור יצחקי: זה ייבדק.

2545: כל הטבלה טעות.

אביגדור יצחקי: הכול יתוקן.

יצחק וקנין: לא רק המנדטים שגויים, גם מספרי החברים בוועדות.

אחמד טיבי: חלה עלייה במספר חברי הכנסת הערבים בכנסת הזאת, והצפי היה שזה יבוא לידי ביטוי לא רק במספר החברים בוועדה זו או אחרת, אלא גם בשדרוג מעמדם של חברי הכנסת הערבים, למשל ראשות ועדה בבית הזה.

אחמד טיבי: כל כך הרבה ועדות, גם ועדות רשות וגם ועדות סטטוטוריות, בלי לאזכר את האפשרות, אפילו, שתהיה ועדה בראשות חבר כנסת מאחת מהסיעות הערביות – אני חושב שיש בכך טעם לפגם.

אחמד טיבי: נכון, חבר הכנסת מג'אדלה הוא חבר כנסת ערבי, והוא יושב-ראש ועדת פנים, אבל הוא מייצג את מפלגת העבודה, אני מדבר על הסיעות.

אחמד טיבי: כולכם יודעים למה אני מתכוון, למה להתחכם.

גדעון סער: זה מהותי.

גדעון סער: השאלה אם מדברים בשם ייעוד או בשם סיעות קטנות.

אחמד טיבי: חשוב שבאחת מהוועדות יכהן נציג של אחת מהסיעות הערביות.

אחמד טיבי: נקודה שנייה, מה שהיושב-ראש בקשר לסגן יושב-ראש הכנסת זו הפרה בוטה – גם של הבנות, וגם של מה שקבע יושב-ראש הכנסת הקודמת, חבר הכנסת ריבלין, שתמיד יהיה סגן יושב-ראש ערבי, כנציג של גוש או כנציג של הסיעות הערביות.

אחמד טיבי: עכשיו הוא מציע לקצץ אותנו בחצי, ולתת את זה לאיחוד הלאומי ולמפד"ל.

אחמד טיבי: אני בעד לפתור את הבעיה שלהם, אתם תפתרו את זה בדרך שלכם, אבל לא על חשבון הסיעות הערביות.

יצחק לוי: עד עכשיו מעולם לא קיבלת ועדת כספים.

יצחק לוי: יש איזון.

אחמד טיבי: גם בקדנציה הקודמת היינו בוועדת הכספים.

אחמד טיבי: אמשיך בהצעה של ריבלין מהקדנציה הקודמת.

זהבה גלאון: חבר הכנסת לוי, זה לא בא לפגוע בך, מה אכפת לך.

אחמד טיבי: אני בעד לפתור לך את הבעיה ואתה מתפרץ.

אחמד טיבי: חבר הכנסת לוי, אני בעד שיפתרו לך את הבעיות, אבל לא על חשבוני.

אחמד טיבי: אני מוכן לעזור לך כדי שהבעיה שלך תיפתר.

אחמד טיבי: הצעת חבר הכנסת ריבלין, יושב-ראש הכנסת הקודם, להכריז על מרץ והסיעות הערביות כגוש אחד, תקפה גם הפעם, יחד אנחנו 15 חברי כנסת.

אחמד טיבי: זה כפול ממה שאתם, זה מה שהיה בכנסת הקודמת.

משה שרוני: לא יהיה מה שהיה.

אחמד טיבי: גם כעשרה חברים מגיע לנו סגן אחד לארבע שנים, לפי מה שהיה אז.

אביגדור יצחקי: חבר הכנסת סער, רצית לדבר?

גדעון סער: בהחלט.

גדעון סער: קודם כול רציתי לחלוק לך שבחים.

גדעון סער: יש צורך בשינויים קלים של הזזה בין ועדות, ואני מניח שנוכל למצוא סיעות שיזוזו מולנו.

גדעון סער: אני חייב להתייחס לכמה נקודות שעלו פה.

גדעון סער: נקטת כמה מהלכים, חלקם חדשניים.

גדעון סער: הסיעות הקטנות הרוויחו מזה.

גדעון סער: עיני לא צרה, בהחלט.

זהבה גלאון: תראה לנו איפה הרווחנו.

גדעון סער: אסביר.

גדעון סער: זה קרה בשני מהלכים.

גדעון סער: הסיעות הקטנות הרוויחו קודם כול מהגדלת ועדת הכנסת.

גדעון סער: שנית, משום שלא היה מדד בוועדות כמו ועדת הכספים, היו יכולים לקבל רק על דרך ההגדלה, וגם אז היה רק נציג אחד באמצע הקדנציה, חבר הכנסת ברכה.

גדעון סער: במקרה אז היתה גם סיעת עם אחד, ובמקרה הסיעות הקטנות הן הסיעות הערביות.

גדעון סער: הן הרוויחו וזה יפה מאוד, זה בסדר, היושב-ראש הלך בדרכים חדשות.

גדעון סער: כל אחד יכול להסתכל על ליטרת הבשר שלו ולראות איפה הוא לא הרוויח, אבל הסך הכול הוא דבר הגון.

גדעון סער: יש הערה, ואולי הדרך הפשוטה להתגבר עליה היא לקבוע את הרשות ואחר כך לעשות את המפתח מחדש.

גדעון סער: כל המפתח של הוועדות הקטנות משובש, יש פה בעיה.

גדעון סער: אני רוצה לומר משהו לחבר הכנסת טיבי.

גדעון סער: היה מהלך שהייתי שותף לו, עם יושב-ראש הכנסת הקודם, שלפיו יהיה סגן יושב-ראש ערבי.

גדעון סער: זה בהחלט היה דבר חיובי, וכולנו תמכנו בזה.

גדעון סער: עם זאת, לומר שיש כאן סיעה של תשעה חברים שמקבלת פחות מסיעות של שלושה חברים – קשה לטעון זאת באופן רציני.

גדעון סער: צריך להבין שזה פאזל, ולפעמים מרוויחים במקום אחד ומפסידים במקום אחר.

גדעון סער: אבל אי אפשר לומר שיש לכם זכות עדיפה.

גדעון סער: הטענה שיש לראות בכם כמה סיעות יחד עלתה בוועדה המסדרת גם בעבר.

גדעון סער: אבל אין חיה כזאת, בלוק טכני.

גדעון סער: זה יכול להיות דבר שהוא לפנים משורת הדין, מתוך רצון טוב.

גדעון סער: אפשר לומר שמשיקולים שונים חורגים מהמפתח המספרי.

גדעון סער: אבל אי-אפשר לומר שזו סיעה של תשעה שהיא פחות מסיעה של שלושה או של ארבעה.

אחמד טיבי: לא היה טיעון כזה.

יצחק גלנטי: אני מציע שיהיה גוש של גמלאים.

יצחק גלנטי: כך נהיה הרבה יותר.

אחמד טיבי: אז שיהיה רוטציה בין הליכוד לאיחוד הלאומי.

גדעון סער: בכל הכבוד, יש לנו יותר מנדטים מלכל הסיעות הערביות יחד.

גדעון סער: סיעת האיחוד הלאומי התאחדה לפני הבחירות.

גדעון סער: היו ארבע מפלגות: תקומה, מולדת, מפד"ל וציונות לאומית.

גדעון סער: הם הלכו יחד לפני הבחירות ובאו בכוח משותף.

גדעון סער: כל מפלגה אחרת יכולה לעשות זאת, ולבוא לכאן לפי הנוהגים.

גדעון סער: בסך הכול, עם כל הטענות, היושב-ראש עשה עבודה בראש פתוח.

אמנון כהן: רוצה לברך על העבודה, דאגת לשוויוניות, אבל איך יכול להיות שאנחנו לא שותפים בקואליציה, יש לנו 12 מנדטים, ולא זכינו לשום ועדה קבועה?

משה גפני: כמה פעמים אני צריך להסביר לכם שעובדים עליכם?

גלעד ארדן: זו שאלה לישיבת סיעה.

גלעד ארדן: עובדים עליהם.

אמנון כהן: אני מדבר על ועדה קבועה אחת.

אמנון כהן: יש לנו 12 מנדטים.

אמנון כהן: אנחנו שותפים.

אביגדור יצחקי: לא אני הייתי נוכח במשא ומתן הקואליציוני, וגם לא אתה.

אביגדור יצחקי: בכל הכבוד, הקואליציה תגמור ענייניה בתוך הקואליציה.

אמנון כהן: זה לא קשור, דיברת על שוויוניות.

אמנון כהן: איפה ראשות ועדה קבועה?

אמנון כהן: 12 מנדטים – זה נקרא שותפים?

אמנון כהן: אנחנו הסיעה השלישית בגודלה.

אביגדור יצחקי: אין לך ויכוח אתי.

גלעד ארדן: למה רק הילדים של החרדים קיבלו דברים וילדים אחרים לא?

יעקב מרגי: ההישג שלנו לכל הילדים.

משה גפני: איפה ראית בהסכם שילדים חרדים קיבלו משהו?

אמנון כהן: מה התשובה?

אמנון כהן: בעתיד יהיה?

אביגדור יצחקי: אני רוצה להגיד לך שוב: אני לא חושב שענייני קואליציה או אופוזיציה צריכים להתנהל פה.

משה גפני: אז למה לש"ס לא מגיע ראשות ועדה?

יעקב מרגי: אל תדאג לש"ס.

משה גפני: אני חבר הוועדה המסדרת.

משה גפני: תנהגו בהגינות.

משה גפני: ש"ס, עם 12 מנדטים, לא קיבלה ראשות ועדה.

יעקב מרגי: נוגע ללבי.

משה גפני: היה מגיע להם רק שלושה.

משה גפני: לכם מגיע 12 ולהם ארבעה.

משה גפני: אני עובר לש"ס, תאמין לי, אני אלמד אתכם.

יצחק לוי: הם קיבלו שני שרים בלי תיק.

משה גפני: עשו להם טובה, נתנו להם תיק רביעי.

יצחק לוי: תוותרו על השרים בלי תיק, תקבלו ועדת סמים.

משה גפני: אם הם יוותרו, הם יקבלו חבר בוועדה לעובדים זרים.

אביגדור יצחקי: הם לא יעשו את זה.

משה גפני: עובדים עליהם, הם יודעים את זה.

משה גפני: אל תחשוב שיושבים שם אנשים שלא מבינים.

משה גפני: חכה ליום פקודה, מה הם יעשו לכם.

ניסן סלומינסקי: את זה הם יעשו גם כך.

משה גפני: לא, זה הולך ומצטבר.

משה גפני: אל תיתנו לנו, אל תיתנו להם – אנחנו החרדים נלך הביתה ואתם תנהלו את המדינה.

אביגדור יצחקי: חבר הכנסת גפני, בכל החברות, עכשיו אני מבקש לשמור על השקט.

גלעד ארדן: כולם יודעים למה ש"ס נכנסת לחופתה.

ניסן סלומינסקי: אני רוצה לפתוח בשבח ולהמשיך בהערת ביקורת.

אביגדור יצחקי: תעשה לי טובה, בלי שבח.

ניסן סלומינסקי: לפחות מהבחינה הזאת שחבר הכנסת יצחקי השקיע זמן רב במשא ומתן אתנו, כמה שהיה נדרש.

ניסן סלומינסקי: הבעיה היא שהוא עקשן יותר מאתנו.

אביגדור יצחקי: עקשן יותר ממך, אין דבר כזה.

אביגדור יצחקי: כשהייתי מנכ"ל משרד ראש הממשלה הייתי נותן כפול ממה שביקשו, רק שלא יביאו את סלומינסקי.

אביגדור יצחקי: נכון, הרב לוי?

יצחק לוי: נכון.

יצחק לוי: לכן אני לא קיבלתי ממך כלום.

ניסן סלומינסקי: יש לי שתי הערות על עיוות צורם.

ניסן סלומינסקי: לצערי לא הצלחנו לתקן זאת, אז לפחות שייכנס לפרוטוקול.

ניסן סלומינסקי: הערה אחת היא לגבי ועדת הכספים.

ניסן סלומינסקי: לא יכול להיות שאתה לוקח שלוש מפלגות קטנות ואומר שהן "כאילו" מפלגה אחת.

ניסן סלומינסקי: לא היה תקדים לזה.

ניסן סלומינסקי: אני לא רוצה לספר מה היה אצלנו כדי שנתאחד.

ניסן סלומינסקי: אם היינו יודעים שיש מצב של "כאילו", היינו חוסכים מעצמנו כל כך הרבה יזע, ואני לא רוצה לומר דם, באיחוד.

ניסן סלומינסקי: היינו אומרים "כאילו", והסיפור היה נגמר.

ניסן סלומינסקי: אין מושג כזה, "כאילו".

ניסן סלומינסקי: זה נועד רק לצרכים פוליטיים-פנימיים.

ניסן סלומינסקי: אז יש כאן שלוש מפלגות קטנות שיש להן שני נציגים בוועדת הכספים.

ניסן סלומינסקי: אנחנו, עם תשעה חברי כנסת, נשאר לנו רק חבר כנסת אחד.

ניסן סלומינסקי: אין לזה תקדים, זה לא יכול להיות.

ניסן סלומינסקי: עכשיו אתה מוסיף, אתה מגדיל את ועדת הכספים מ-17 חברים ל-19 חברים.

ניסן סלומינסקי: נתת דוגמה: למפלגת העבודה יש שלושה חברים.

ניסן סלומינסקי: יש להם 19 חברי כנסת, ושלושה חברים.

ניסן סלומינסקי: אנחנו תשעה אך יש לנו אחד.

ניסן סלומינסקי: אנחנו באופוזיציה.

ניסן סלומינסקי: אין לנו פיצוי בשרים או במשהו אחר.

ניסן סלומינסקי: זה כל מה שיש לנו.

ניסן סלומינסקי: אנחנו רוצים לעבוד, ואנחנו לא מצליחים לשבור את זה, בלי שום סיבה הגיונית.

ניסן סלומינסקי: אין סיבה הגיונית.

ניסן סלומינסקי: ככה זה.

ניסן סלומינסקי: זו הערה אחת.

אביגדור יצחקי: אני מאוד מבקש שקט.

אביגדור יצחקי: אמנון, תאמין לי, נפתור את כל הבעיות.

אביגדור יצחקי: לא היינו שם, אתה ואני, אנחנו לא יודעים מה השיקולים.

אביגדור יצחקי: אני מבטיח לך שאעזור לך.

אביגדור יצחקי: אבל לא היינו שם.

אביגדור יצחקי: עכשיו זה לא המקום.

ניסן סלומינסקי: אני מסכם: לא יכול להיות שלשלוש מפלגות קטנות יש שני חברים בוועדת כספים ולנו, שאנחנו כמעט כמוהם אפילו אם תחבר אותם, יש לנו רק אחד.

ניסן סלומינסקי: לא עומד בשום פרופורציה לשום מפלגה אחרת.

אביגדור יצחקי: הנקודה ברורה, אני רוצה לומר בהגינות שחבר הכנסת אלון הוכיח לי שבכנסת 1999 הסיעות האיחוד הלאומי וישראל ביתנו נאלצו להתאחד על מנת לקבל ייצוג בוועדות האלה.

אביגדור יצחקי: ראיתי זאת במו עיני, לכן שלא ידברו על אי-שוויוניות.

אביגדור יצחקי: אתה צודק, אבל במקום הזה אני חושב שאז לא היה צריך לאחד אתכם, וגם היום לא צריך לאחד.

אביגדור יצחקי: המקסימום שניתן לעשות לטובת סיעות קטנות, במיוחד שהן באופוזיציה,

ניסן סלומינסקי: גם אנחנו באופוזיציה.

ניסן סלומינסקי: אנחנו נעשים משום שאנחנו גדולים, אנחנו מקבלים פחות?

ניסן סלומינסקי: אחד?

אביגדור יצחקי: אתה לא מקבל פחות.

אביגדור יצחקי: בסך הכול אתם מקבלים יותר.

אביגדור יצחקי: נקודה.

ניסן סלומינסקי: הערה שנייה היא לגבי הוועדות.

ניסן סלומינסקי: לאופוזיציה, שיש בה שלוש מפלגות גדולות, היה צריך לתת שלוש ועדות.

ניסן סלומינסקי: בגלל צרכים פוליטיים פנימיים של קדימה, ועדה שהיתה צריכה להינתן לאופוזיציה לא ניתנה, ובסוף ניתנה לה ועדה פחות משמעותית.

ניסן סלומינסקי: אני מדבר על ועדת העלייה, הקליטה והתפוצות.

אביגדור יצחקי: הוועדה לקידום מעמד האישה פחות מוועדת העלייה, הקליטה והתפוצות?

אביגדור יצחקי: בכל הכבוד, גם בציבור הימני דתי מעמד האישה חשוב יותר מכל דבר אחר.

משה גפני: אז למה לא נתת לי חבר שם?

אביגדור יצחקי: אני רוצה לתת לך יושב-ראש, אגב.

ניסן סלומינסקי: אני לא יכול להתחרות עם גפני על מעמד האישה.

אביגדור יצחקי: חבר הכנסת סלומינסקי, תודה רבה.

אביגדור יצחקי: חבר הכנסת ברכה.

מוחמד ברכה: אני מבין את היושב-ראש, שאומר שבסך הכול מדברים על אחד לכאן ואחד לכאן.

מוחמד ברכה: זה נכון בתמונה הכוללת, אבל לסיעות קטנות אחד לכאן ואחד לכאן זה שליש, וזה לא אחד מתוך 29, כמו בסיעה שלך.

מוחמד ברכה: שנית, אחד לכאן ואחד לכאן בסיעת אופוזיציה – המשמעות של זה זו עבודה, כי מפלגות הקואליציה עושות מה שהן עושות.

מוחמד ברכה: לא אכנס לדיון פרטני בעניין.

מוחמד ברכה: אני נותן כבוד לעבודה שעשית, שהיא עבודה קשה.

אביגדור יצחקי: רבותי, אני אפסיק את הדיון.

מוחמד ברכה: אני מבקש מהיושב-ראש, ומיושבת-ראש ועדת הכנסת המיועדת, שיודיעו לפרוטוקול שהבעיות שנשארו תלויות יבואו על פתרונן בשבוע או בשבועיים הקרובים.

מוחמד ברכה: יש הבנות.

מוחמד ברכה: בישיבה הקודמת הנחת הצעה מסוימת לחלוקת הוועדות, ואמרת שתעמוד מול הסיעות אחת אחת.

מוחמד ברכה: ההבנות שאליהן הגענו,

אביגדור יצחקי: לא רשמנו בקשות, לא שמענו הבנות.

אביגדור יצחקי: אבל אני אומר לך,

מוחמד ברכה: אמרת לי: אתה רוצה את זה?

מוחמד ברכה: בסדר, גמרנו.

אביגדור יצחקי: אני רוצה להסביר לך שני דברים.

אביגדור יצחקי: יש פה גם קואליציה, יש פה גם ממשלה.

אביגדור יצחקי: תאמין לי, אתמול חיפשתי חברי כנסת בשביל לאייש אותם בוועדות.

אביגדור יצחקי: יהיה מספיק לכולם, תאמין לי.

אביגדור יצחקי: בואו נגמור את זה, נתחיל לעבוד כמו שצריך.

אביגדור יצחקי: אני אחראי.

מוחמד ברכה: לכן, כדי לא לסבך את העניינים, ביקשתי בקשה צנועה.

אביגדור יצחקי: אני לא רוצה לקצוב זמן, אבל אני אחראי שנעשה את המרב שכולם יוכלו לעבוד היטב.

מוחמד ברכה: בסדר, ההודעה הזאת חשובה.

מוחמד ברכה: הערה אחרונה: לגבי סגן יושבת-ראש הכנסת.

מוחמד ברכה: קודם כול, הגוש של המפלגות הערביות זה עשרה חברים, ואני חושב שמגיע לנו ללא שום תנאי סגן ליושבת-ראש הכנסת.

אביגדור יצחקי: יש פנייה לש מרצ ויהדות התורה במשותף, הם אומרים שהם גוש וגם הם רוצים סגן יושבת-ראש.

זהבה גלאון: חבר הכנסת גפני מודיע לי את זה חד-צדדית.

זהבה גלאון: בסדר.

ניסן סלומינסקי: אבל חבר הכנסת גפני ואנחנו ודאי יכולים להתאחד.

ניסן סלומינסקי: אז מה?

ניסן סלומינסקי: נקבל?

ניסן סלומינסקי: הרי זה לא יעזור.

אביגדור יצחקי: אני רוצה לומר לך, עצם העובדה שהם הסכימו, אחרי משא ומתן מתיש, שלמפלגות הערביות יהיו שנתיים ראשונות, זו תעודת כבוד בשבילם.

מוחמד ברכה: אני רוצה שתקשיב ושכל חברי הכנסת יקשיבו: יש דברים שקשורים בתדמיתו של הבית הזה, ללא קשר לסטטיסטיקה ולמספרים.

מוחמד ברכה: מה שיושב-ראש הכנסת הקודם, חבר הכנסת ריבלין, השכיל להבין הוא שבחלון הראווה של הדמוקרטיה הישראלית חשוב שבנשיאות יהיה נציג של האוכלוסייה הערבית, שהם 20% מהאזרחים במדינה, בלי קשר לחלוקה הסיעתית בכנסת.

מוחמד ברכה: זה דבר שאומר משהו על הדמוקרטיה הישראלית, זה אומר משהו על המארג החברתי שרוצים לקיים במדינת ישראל.

מוחמד ברכה: לכן השאלה היא לא רק שאלה חישובית, אלא היא שאלה של תדמית הדמוקרטיה והמארג החברתי במדינה.

אביגדור יצחקי: אני מסכים.

אביגדור יצחקי: כרגע זאת ההחלטה, יש לנו שנתיים לדון, כרגע זאת ההחלטה.

מוחמד ברכה: שנתיים נקיים את זה ושנתיים לא?

זהבה גלאון: אדוני היושב-ראש, חברי חברי הכנסת, אני פונה לכולם.

זהבה גלאון: אני רוצה להגיד משהו, כמי שמתחילה את הקדנציה השלישית שלה כחברה בוועדת הכנסת.

זהבה גלאון: כשנבחרתי לכנסת, למפלגה שלנו היו 10 מנדטים, והיינו בשמים.

זהבה גלאון: ראיתי את מה שאחר כך הבינו גם חברים שלי, שהכדור עגול.

זהבה גלאון: זה יכול לקרות לכולם.

זהבה גלאון: מפלגה מפוארת, שהיו לה 40 מנדטים, מוצאת עצמה עם 12 מנדטים.

זהבה גלאון: אני פונה לכל חברי הכנסת: כל אחד יכול למשוך אליו, כל אחד לפי היכולות שלו, ולהשיג עוד חבר או שניים.

זהבה גלאון: אי-אפשר שלא להסתכל על הדברים במבט אחראי יותר.

זהבה גלאון: זה נורא נוח כשגדולים.

זהבה גלאון: אבל הבית הזה והוועדה הזאת צריכים לתת מבט קצת יותר עמוק.

זהבה גלאון: נורא קל להגיד שהערבים לא מעניינים.

זהבה גלאון: יושב-ראש הכנסת לשעבר אומנם יושב לידי ומפריע לי אבל אני רוצה לומר משהו לזכותו: מה שעשה חבר הכנסת ריבלין בכנסת הקודמת לא עשו הרבה הרבה יושבי-ראש לפניו.

מוחמד ברכה: ולא מתוך שמאלנות יתרה.

קולט אביטל: מתוך הגינות.

זהבה גלאון: אני מבקשת את תשומת הלב.

זהבה גלאון: יושב-ראש הכנסת הקודם, חבר הכנסת ריבלין, אפשר לומר עליו הרבה דברים טובים אבל אי-אפשר לחשוד בו שהפך לשמאלן.

זהבה גלאון: מתוך אחריות לבית הזה ולנציגות שלו, ומתוך אחריות לכך שהבית הזה ישקף גם את רצון הציבור הוא קיבל החלטות שבעיני הן מהחשובות שהתקבלו בבית הזה.

זהבה גלאון: כל חברי הוועדה הזאת, ימין ושמאל, האיחוד הלאומי ומי שלא יהיה, כולם הבינו שיש דברים שצריך לעשות.

זהבה גלאון: אני אומרת זאת לחברי החדשים, בהרבה כבוד והערכה: אפשר לשבת כאן בצד ולגחך, ולהגיד מה כן מגיע ומה לא מגיע, אבל הכדור עגול, חיים משבת לשבת ונפגשים.

זהבה גלאון: אני מציעה שכל אחד, לפני שהוא מחליט מה יהיה לאחרים, יחשוב שמה שקרה לנו יכול לקרות לכולם, וגם הליכוד לא ציפו לזה.

זהבה גלאון: הסתכלו קצת יותר בפתיחות על מה נותנים למי.

זהבה גלאון: חבר הכנסת יצחק לוי, אני אומרת בהרבה הערכה, בצדק מגיע לכם, אבל זה לא צריך לבוא על חשבונכם.

זהבה גלאון: אי-אפשר לרבע את המעגל, אבל צריך לראות איך לאפשר לכולם לדור בכפיפה אחת בבית הזה.

זהבה גלאון: לא כולם יצאו עם כל תאוותם בידם, אבל אי-אפשר, מסיבות פוליטיות, לעשות את השיקולים האלה.

זהבה גלאון: כולנו בוועדות.

זהבה גלאון: צריך קצת יותר פתיחות בדבר הזה.

זהבה גלאון: בסופו של דבר כולנו צריכים זה את זה בהצבעות.

זהבה גלאון: אנחנו יודעים איך הדברים עוברים כאן.

זהבה גלאון: אנחנו יודעים שאתם לא יכולים להסתדר בלעדינו, ואנחנו לא יכולים בלעדיהם.

זהבה גלאון: גם כשאנחנו כאן, וכל אחד מנסה למשוך לכיוון שלו, אני מציעה להסתכל על זה באופן רחב יותר.

אביגדור יצחקי: חברת הכנסת טרטמן.

דוד טל: הבטחת הצבעה ב-10:20.

אביגדור יצחקי: הם לא דיברו, היא אחרונת הדוברים.

יורי שטרן: אני לא יפה כמוה, אבל גם אני רוצה לדבר.

אסתרינה טרטמן: אני חברת כנסת חדשה, טרייה, ואני מקשיבה בקשב רב למה שנאמר כאן.

אסתרינה טרטמן: אני מסכימה, אני מקבלת את דברי חבר הכנסת ברכה, שדיבר על צורך בנציגות של ערבים.

אסתרינה טרטמן: במדינה דמוקרטית אכן ראוי שתהיה להם נציגות הולמת.

אסתרינה טרטמן: אני מצטרפת לדברי חברת הכנסת גלאון, היא צודקת בכל אמירה שלה, לטעמי.

אסתרינה טרטמן: אבל אני בשלב של למידה, וכתלמידה אני רוצה להבין.

אסתרינה טרטמן: אני שואלת שאלת תם, באמת: איך זה עובד?

אסתרינה טרטמן: האם עובדים עם הסיעות הקטנות כגוש, או עובדים אתם סיעתית?

אסתרינה טרטמן: אם מדברים על נציגות לסגן יושבת-ראש, מדברים עליהם כגוש – כי צריך נציגות לאוכלוסייה הערבית, ואני מכבדת את זה.

אסתרינה טרטמן: אבל אם הולכים באופן שיטתי ורואים בהם קבוצה, מדוע אין לזה ביטוי בוועדות?

אסתרינה טרטמן: ואם בוועדות מתייחסים אליהם מפלגתית, למה לא לעשות כך בעניין סגני היושבת-ראש?

אסתרינה טרטמן: איפה העקיבות?

אורית נוקד: חברת הכנסת גלאון דיברה על פתיחות.

אסתרינה טרטמן: אני מדברת על מבנה עבודה קבוע, שיטתי.

אסתרינה טרטמן: אני אולי חוזרת על דברים שנאמרו, אבל למיטב ידיעתי בהיסטוריה של הכנסת היה הליך מובנה, עבדו.

אסתרינה טרטמן: ב-1999 ישראל ביתנו קיבלה ארבעה מנדטים והאיחוד הלאומי קיבל ארבעה מנדטים – שמו אותנו בחוץ לגמרי.

אסתרינה טרטמן: הצטרכנו להתאחד כדי לקבל ועדה.

אביגדור יצחקי: אז זה אומר שצריך להמשיך בזה?

אסתרינה טרטמן: אני לא אומרת, אני בעד ייצוג, שיהיה ייצוג לכולם, אבל שימצאו את השיטה הנכונה.

אסתרינה טרטמן: זה לא עקיב.

אסתרינה טרטמן: אני לא יודעת איך הכנסת עובדת, אני חדשה, אני רק לומדת, ואני שואלת: יש עקיבות או אין עקיבות?

אסתרינה טרטמן: אני מצפה שתהיה.

ניסן סלומינסקי: זה לפי צורכי הקואליציה.

אסתרינה טרטמן: ואני רוצה להגיד מילה טובה ליושב-ראש, שעושה עבודת "שבץ נא" מייגעת.

אביגדור יצחקי: יורי, משפט.

יורי שטרן: אני רוצה לדבר, לא משפט, מגיעה לי הזכות.

יורי שטרן: לא ראיתי פה חלוקה סיעתית בנאומים.

יורי שטרן: ראשית, הכנסת בנויה על תקדימים, ויש מסורת.

יורי שטרן: במסורת של הכנסת אין גושים.

יורי שטרן: אני בעד הייצוג של האוכלוסייה הערבית, אבל זה לא חייב לבוא על חשבון הסיעות שיש להן משקל.

יורי שטרן: מה, הציונות הדתית לא צריכה לבוא לידי ביטוי במינויים האלה באותה מידה?

יורי שטרן: שנית, שמתם בצד את ועדת האתיקה.

יורי שטרן: אני לא יודע אם זה באופן זמני או החלטתם שהיא לא תקום.

אביגדור יצחקי: הסברתי, היא תקום.

אביגדור יצחקי: זו הקמה של יושבת-ראש הכנסת.

אביגדור יצחקי: היא מקימה אותה.

ראובן ריבלין: באישור הוועדה.

ראובן ריבלין: אני לא יכול לחלוק על יושב-ראש סיעתי, אבל אם הייתי חולק עליו, הייתי אומר את הדברים הבאים.

ראובן ריבלין: קודם כול, רוצה להפנות את תשומת לבכם ולהזהיר את כל החברים הנלחמים על מקומות בוועדה: יש לנו 12 ועדות.

ראובן ריבלין: עשר ועדות שהאבות המייסדים יצרו, ועוד שתי ועדות שהכנסת יצרה.

ראובן ריבלין: אנחנו מייצרים ועדות שהן ועדות תעסוקה לפוליטיקאים מתוסכלים.

ראובן ריבלין: יש כ-70 חברי כנסת שיכולים להשתתף בוועדות, לא מעבר לכך.

ראובן ריבלין: כ-30 מהם בוועדת הכספים ובוועדת חוץ וביטחון, והם מתקשים מאוד ללכת לוועדות אחרות.

ראובן ריבלין: אתם נלחמים על ועדות, אבל בסופו של דבר זה מוציא דיברת הכנסת רעה, כי אחר כך כולן ריקות מאדם, ואנחנו עומדים מול העם בצורה מאוד מגוחכת.

ראובן ריבלין: אני חושב שיש ועדות שצריכות להיות ועדות משנה, למשל הוועדה לפניות ציבור, אבל מבין שצריך תעסוקה לכל מי שלא התקבל לוועדת חוץ וביטחון או הוא לא שר וכיוצא בזה.

מוחמד ברכה: יש גם סיעות שמתייחסות יותר ברצינות.

ראובן ריבלין: אילו זכיתי להיות יושב-ראש כנסת לא הייתי מסכים שלא יהיה סגן יושב-ראש כנסת ערבי בנשיאות.

ראובן ריבלין: לא הייתי מסכים.

ראובן ריבלין: אי-אפשר אלא להתייחס למגזרים.

ראובן ריבלין: שתי כנסות לפני הכנסת השש-עשרה היו לנו 13-15 סגנים ליושב-ראש, וזה היה מגוחך.

ראובן ריבלין: היו יותר סגנים מחברי כנסת.

ראובן ריבלין: קבענו בחוק שבעה סגנים, שלא נסטה מזה.

ראובן ריבלין: כי כל סטייה של אחד תביא לסטייה של עוד שמונה או תשעה, ברגע שהסכר נפרץ.

ראובן ריבלין: ניסינו לרואת איך נקיים את הפסיפס של החוויה הישראלית, שיש בה ויכוח תרבותי ולאומי.

ראובן ריבלין: הכנסת היא הזירה שבה מתקיימות ההכרעות בוויכוחים האלה.

ראובן ריבלין: לכן, כאשר היו שני גושים ברורים – העבודה והליכוד כגושים מרכזיים – חשבתי כך: למפלגה השלטת, שאז היו לה 40 מנדטים, היה ייצוג, כדי לתת ביטוי, כמובן.

ראובן ריבלין: למפלגת העבודה, שהיתה מפלגת שלטון מדי פעם, שיהיה לה הייצוג שלה.

ראובן ריבלין: גם ייצוג ליהדות החרדית – ואני מבין שיש הבדלי גישות מכריעים בין חבר הכנסת גפני לבין חבר הכנסת מרגי, לפחות לגבי פסח, הוא לא יאכל גרעינים בפסח.

ראובן ריבלין: אני אומר לך, הייתי אצלו.

ראובן ריבלין: כשאני רוצה גרעינים, אני הולך למשפחה הספרדית שלי.

ניסן סלומינסקי: מה עם הציונות הדתית?

יצחק לוי: אנחנו רוצים סגן יושבת-ראש לכתומים, האחים הכתומים.

ראובן ריבלין: אני הרי בעדך, אילו הייתי סגן יושב-ראש הכנסת מטעם הליכוד, הייתי עושה אתך רוטציה – אני אומר זאת בצורה ברורה ביותר.

ראובן ריבלין: הואיל והערבים היו מעטים בכנסת, בפעם הקודמת הם היו שמונה, והיום הם עשרה, אמרתי: נראה איך השמאל בישראל מתנהג.

ראובן ריבלין: אמרתי שאני נותן לשמאל ולערבים, ונראה אם מרצ תאמר שהיא רוצה את נציגה.

ראובן ריבלין: מרצ אמרה בצורה מפורשת ביותר שהיא רואה את הצורך בחבר כנסת ערבי בנשיאות והיא מוותרת, וכל הקדנציה היה חבר הכנסת ערבי סגן יושב-ראש.

ראובן ריבלין: יש לי ויכוח מר ונמהר עם כל עשרת חברי הכנסת הערבים.

ראובן ריבלין: דעותי ידועות.

ראובן ריבלין: למען הסינרגיה הגדולה של הכנסת חשוב מאוד שבכל רגע יהיה חבר כנסת ערבי בנשיאות – מה עוד שהיום הם עשרה.

ראובן ריבלין: יחד עם השמאל הם בהחלט נותנים ביטוי ייצוג.

ראובן ריבלין: אני יכול לייצג את חבר הכנסת לוי, וודאי שהוא יכול לייצג אותי.

ראובן ריבלין: כי קודם כול אנחנו יהודים, ואנחנו גם ציונים, ואני שומר פחות מתרי"ג מצוות, כי אני חלש.

גלעד ארדן: רוב הציבור של חבר הכנסת לוי לא חושב שסיעתנו מייצגת אותו, לצערי.

ראובן ריבלין: אני יודע שיהיה לי ויכוח אתך.

ראובן ריבלין: במאזן הנוחיות, לראות איפה יהיה ייצוג ואיפה לא יהיה, אמרתי את דעתי.

ראובן ריבלין: אבל אני לא מעלה על דעתי לחלוק על יושב-ראש הסיעה שלי.

ראובן ריבלין: עוד דבר אחד, לפרוטוקול, כדי שיהיו לך 19 מקומות בוועדת הכספים צריך להעביר חוק בשלוש קריאות.

אביגדור יצחקי: זה באחריות חבר הכנסת סער.

אביגדור יצחקי: אני רוצה לציין שלושה דברים.

אביגדור יצחקי: נושא ממלאי המקום הקבועים יידון בוועדת הכנסת בראשות חברת הכנסת .

אביגדור יצחקי: אנחנו לא מתייחסים לזה כרגע.

אביגדור יצחקי: העברתי אליה את כל הבקשות.

אביגדור יצחקי: נעשה דיון.

אביגדור יצחקי: הכול יידון בוועדת הכנסת.

אביגדור יצחקי: עד יום שני אנחנו צריכים להגיש את הרשימות השמיות של כל הוועדות למליאת הכנסת.

אביגדור יצחקי: לכן ועדת הכנסת צריכה לקבל את השמות – להעביר למנהלת הוועדה.

אביגדור יצחקי: מי שלא יגיש שמות, זה לא יוגש.

אביגדור יצחקי: יום ראשון זה היום האחרון, כדי שנשבץ את האנשים.

אביגדור יצחקי: צריך לאשר את זה שמית.

גדעון סער: אפשר עד שני בבוקר.

אביגדור יצחקי: עד יום שני בבוקר, בסדר.

אביגדור יצחקי: אנחנו קובעים את המועדים וגם אתם צריכים לקבוע את המועדים, שיהיו כתובים.

אביגדור יצחקי: עוד דבר אחרון: בכל לבי אני מסכים עם דברי היושב-ראש ריבלין.

אביגדור יצחקי: באמת, בכל לב.

ראובן ריבלין: אני אפילו לא מועמד ליושב-ראש של ועדה, ואתה קורא לי יושב-ראש.

אביגדור יצחקי: מסכים גם עם דברי זהבה גלאון.

אביגדור יצחקי: מאחר שהיה פה משא ומתן – ובאמת הוא היה רצוף בעיות – עד אתמול בשעה מאוחרת, ועל מנת שהוועדה הזאת תצא צעד, שבסופו של דבר הרוב הסכימו על רוב הדברים.

אביגדור יצחקי: בשנתיים הקרובות מתקיים מה שהציע היושב-ראש לשעבר ומה שהציעה חברת הכנסת גלאון.

אביגדור יצחקי: אני מקווה מאוד שיהיה לי פיצוי נאות לתת למי שצריך, על מנת שהדברים האלה יישמרו.

אביגדור יצחקי: כרגע אין לי, אבל אני מאוד מקווה שיהיה לי פיצוי כזה ביד, לתת להם משהו, והם יגידו שזו הצעה שהם לא יכולים לסרב לה – ואז הם שאינם רוצים סגן.

ראובן ריבלין: אל תיתן פיצוי למפלגות הערביות.

אביגדור יצחקי: לא אמרתי מפלגות ערביות.

אביגדור יצחקי: בואו ניתן לכנסת להתחיל לעבוד.

אביגדור יצחקי: היא מתחילה לעבוד פחות או יותר ברוח הדברים.

אביגדור יצחקי: גם העניין של חבר בוועדת הכנסת, אני מבטיח לפתור את זה.

ג'מאל זחאלקה: לא, אני חושב שצריך לקבל החלטה שאנחנו צריכים לקבל עוד.

ג'מאל זחאלקה: 0.6 גדול מ-0.5.

אביגדור יצחקי: אתה יודע מה, לא תהיה החלטה ולא כלום.

אביגדור יצחקי: נקודה.

ג'מאל זחאלקה: למה לא תהיה?

ג'מאל זחאלקה: קבעת פה,

אביגדור יצחקי: לא תהיה.

אביגדור יצחקי: כך אני רוצה, בסדר?

אביגדור יצחקי: אי-אפשר.

ג'מאל זחאלקה: מה זה לא תהיה החלטה?

ג'מאל זחאלקה: התעללת בסיעה בכל העניינים.

ג'מאל זחאלקה: בכל דבר זרקת אותנו.

ג'מאל זחאלקה: מה שמגיע לנו על-פי דין, אני רוצה שחברי הכנסת יראו ש-0.6 גדול מ-0.5.

ג'מאל זחאלקה: זה מה שאני רוצה שתקבעו.

ג'מאל זחאלקה: לא יכול להיות.

ג'מאל זחאלקה: הגיעו מים עד נפש.

משה שרוני: תנמיך את הקול.

ג'מאל זחאלקה: מה זה "לפתור את הבעיה"?

ג'מאל זחאלקה: זה לפי המנדט שקבעת.

ג'מאל זחאלקה: האם 0.6 גדול יותר מ-0.5?

ג'מאל זחאלקה: זאת השאלה.

ג'מאל זחאלקה: לא יכול להיות שתעשה דבר כזה.

אביגדור יצחקי: תודה.

אביגדור יצחקי: אני מעמיד להצבעה.

משה גפני: אני מבקש התייעצות סיעתית.

אביגדור יצחקי: שתי דקות.

אביגדור יצחקי: מי פה בסיעה שלך?

ראובן ריבלין: אין התייעצות בוועדה מסדרת.

משה גפני: איפה נאמר?

משה גפני: יש יועצת משפטית, שהיא תגיד.

ג'מאל זחאלקה: אדוני היושב-ראש, אני רוצה החלטה אם אנחנו חברים בוועדת הכנסת או לא, לא יכול להיות דבר כזה.

ג'מאל זחאלקה: התעללת בבל"ד בכל דבר.

אביגדור יצחקי: מייד אוציא אותך.

ג'מאל זחאלקה: זרקת אותנו לוועדות הכי שוליות.

ג'מאל זחאלקה: מה שמגיע לנו לפי המדד שלך תן לנו.

ג'מאל זחאלקה: תעמוד במילה שלך.

ג'מאל זחאלקה: אתה לא יכול לעשות לנו דבר כזה.

אביגדור יצחקי: אני אוציא אותך החוצה.

ג'מאל זחאלקה: תוציא אותי מהכנסת בכלל, מה שאתה רוצה.

אביגדור יצחקי: אני מעלה להצבעה.

משה גפני: אתה לא יכול.

אביגדור יצחקי: אני לא שואל אותך.

ג'מאל זחאלקה: אני רוצה שהעניין הזה יוצבע, הוועדה תחליט.

ג'מאל זחאלקה: אני לא סומך על ההחלטה שלך, אדוני היושב-ראש, בכל הכבוד, אני לא סומך על ההחלטה שלך.

ארבל אסטרחן: אפשר לקבוע התייעצות סיעתית.

אביגדור יצחקי: אז דקה.

משה גפני: אתה רציני?

משה גפני: עד שאלך לליצמן ולרביץ, תעבור דקה.

גדעון סער: גם ליצמן לא נותן יותר מדקה להתייעצות סיעתית בוועדת הכספים.

ג'מאל זחאלקה: אפילו מה שמגיע לנו אנחנו לא מקבלים, לא יכול להיות דבר כזה.

דוד טל: למה אתה צועק?

ג'מאל זחאלקה: אותי הדיחו.

ראובן ריבלין: חבל על הבריאות.

יצחק לוי: לא מגיע לך סגן יושב-ראש כנסת.

דוד טל: מה זה, אתה יכול לדבר כמו חבר הכנסת ברכה, והוא לא לוחש.

אביגדור יצחקי: אני אוציא אותך החוצה, מספיק.

מוחמד ברכה: חשבנו שאתה הולך לפתור את הבעיה.

ג'מאל זחאלקה: אני לא סומך עליו שיפתור לי את הבעיה.

אביגדור יצחקי: אני גם לא אפתור לך, מאה אחוז.

ג'מאל זחאלקה: אל תפתור.

ג'מאל זחאלקה: תעשה מה שאתה רוצה.

ג'מאל זחאלקה: זה מגיע לנו על-פי דין, אני רוצה שזה יוחלט.

אביגדור יצחקי: רבותי.

אביגדור יצחקי: אני מקיים הצבעה על הרכב הוועדות.

אביגדור יצחקי: מי בעד הרכב הוועדות לכנסת, ירים את ידו.

אביגדור יצחקי: ה צ ב ע ה בעד – רוב נגד – 2 נמנעים – אין

אין לך זכות הצבעה, אם ברכה הצביע.

אתי בן-יוסף: גם לחבר הכנסת ברכה אין זכות הצבעה.

אחמד טיבי: רמון צירף אותו.

אביגדור יצחקי: ההצבעה נרשמה.

אביגדור יצחקי: אני מקיים הצבעה על הרכב סגני היושב-ראש.

אביגדור יצחקי: מי בעד, ירים את ידו.

מוחמד ברכה: דחה את זה לשבוע הבאה.

הכנסת צריכה לעבוד.

ה צ ב ע ה בעד – 17 נגד – 4 נמנעים – 1

משה גפני: אני מבקש רוויזיה על שתי ההחלטות.

משה גפני: אולי היא תתקבל?

אמנון כהן: מתי רוויזיה?

אביגדור יצחקי: אני מקיים הצבעה על הרוויזיה.

משה גפני: רגע, בכל הכבוד, אפילו למראית עין תחכה.

אביגדור יצחקי: מי בעד הרוויזיה?

אביגדור יצחקי: ה צ ב ע ה בעד – 2 נגד – רוב נמנעים – אין